કોઇ સ્ત્રીને સર્વગુણસંપન્ન પતિ મળ્યો હોય ત્યારે એમ કહેવાય છે કે આ સ્ત્રી જ્યારે કન્યા હશે ત્યારે તેણે આખા બાસમતી ચોખાથી દેવપૂજન કર્યું હશે. ચોખાને સંસ્કૃતમાં અક્ષત કહેવાય છે. બધાં જ ધાન્યમાં ચોખા સૌથી સફેદ અને ધવલ હોવાથી તેને ખૂબ પવિત્ર અને પૂજન માટે શ્રેષ્ઠાતિશ્રેષ્ઠ મનાયા છે. બાસમતી ચોખાને સર્વશ્રેષ્ઠ મનાયા છે. ચોખાનો એક પ્રકાર સાઠી ચોખા તરીકે પ્રખ્યાત છે, જે ૬૦ દિવસે પાકીને તૈયાર થાય છે. જે ચોખા શિયાળામાં પાકે અને ખાંડ્યા વગર ધોળા રહે છે તેને શાલિ ચોખા કહેવાય છે. જેને પકવતી વખતે પાણીથી ભરપૂર તેના ક્યારામાં રાખવામાં આવે છે. ચોખાને તાંદુલ તરીકે પણ ઓળખવામાં આવે છે. આ તાંદુલની જાતના ચોખા સુદામાની પત્નીએ ભગવાન શ્રીકૃષ્ણને ભેટ આપવા સુદામા સાથે મોકલાવ્યા હતા. તે વાતથી સર્વ લોકો અજાણ નથી. સુદામા તથા શ્રીકૃષ્ણ જ્યારે આશ્રમમાં સાંદીપનિ ગુરુને ત્યાં રહી ભણતા હતા ત્યારે તે બંનેને ખેતરમાં કામ કરતા ભૂખ લાગે તો ગુરુમાતા તાંદુલની પોટલી આપતા હતા.